Mors-Thy Håndbold kunne i dag præsentere den nuværende Lemvig-Thyborøn træner, Anders Thomsen, som ny cheftræner i klubben fra næste sæsonstart. - Det er rigtigt rart, at kunne præsentere Anders. Hans tanker om talent udvikling, og den måde han kan få resultater på, sammen med hans filosofi omkring coaching og menneskesyn, gør, at han passer godt til klubben, siger formand for Mors-Thy Håndbold, Heino Vigsø, til TV/MIDT-VEST. Det var forventet, at Anders Thomsen ville blive den nye træner for Mors-Thy Håndbold, men først skulle formaliteterne på plads. Nu hvor det er klaret, glæder Anders Thomsen sig til at komme i gang. - Det er en rigtig spændende opgave. Jeg får lov til at arbejde med håndbold på højeste niveau. Jeg glæder mig også til at arbejde med talentudvikling blandt yngre spillere, som er en nødvendighed for at sikre klubbens overlevelse, siger Anders Thomsen. Anders Thomsen skal være i Mors-Thy Håndbold i de næste tre sæsoner.
Fredag præsenterede Mors-Thy Håndbold Anders Thomsen som ny cheftræner. Det skriver TV/MIDT-VEST på deres hjemmeside.